送秦仲防制幹
作者：樓鑰
朝代：宋

paragraphs: 秦郎相家子，被服一寒士。
不味膏粱珍，嗜書如嗜芰。
仕途樂平進，欲上行或止。
制使護瀛壖，婉畫幕中試。
不避癡兒譏，但欲了官事。
君賢他可及，好善無與比。
公餘仍進學，訪問無巨細。
片言苟有聞，必欲窮根柢。
一介有可觀，窮閻必躬履。
老我甘投閑，衡門人所棄。
惟君異時好，時來訪生死。
淡交久而敬，清談或移晷。
一朝語余別，摻袪不容已。
向來二三公，頗亦同臭味。
去去群欲空，今君又行矣。
欲歸投金瀨，尚眷甬東水。
結交多老蒼，要路有知己。
青氈我家舊，勉旃收上第。
先聽傳除書，使我喜不寐。
別後未相忘，毋愛書一紙。